# Παραδείγματα Πολιτιστικών Διαδρομών

***Το Παράδειγμα των Πολιτιστικών Διαδρομών της Ευρώπης***

Το πρόγραμμα των Πολιτιστικών Διαδρομών εγκαινιάστηκε από το Συμβούλιο της Ευρώπης το 1987, δηλαδή πριν από 31 χρόνια. Στόχος του είναι να δείξει, μέσα από ένα ταξίδι στον ευρωπαϊκό χώρο και τον χρόνο, πώς η κουλτούρα των διαφορετικών χωρών και πολιτισμών της Ευρώπης συμβάλλει σε μία κοινή Πολιτιστική Κληρονομιά. Σήμερα, αριθμούνται 31 θεματικές πολιτιστικές διαδρομές οι οποίες καλύπτουν περίπου 70 χώρες και ένα ευρύ φάσμα: από την αρχιτεκτονική και το τοπίο, μέχρι τις θρησκευτικές επιρροές, από την γαστρονομία και την άυλη κληρονομιά, μέχρι τις μεγάλες μορφές της ευρωπαϊκής τέχνης, της μουσικής και της λογοτεχνίας[[1]](#footnote-1).

Σύμφωνα με το προγραμματικό κείμενο, το παράδειγμα των Πολιτιστικών Διαδρομών της Ευρώπης προσφέρει ένα πρότυπο διακρατικής διαχείρισης του πολιτισμού και του τουρισμού και επιτρέπει συνέργειες μεταξύ των εθνικών, περιφερειακών και τοπικών αρχών και ενός ευρέος φάσματος ενώσεων και κοινωνικοοικονομικών παραγόντων[[2]](#footnote-2). Στην πραγματικότητα, κάθε πολιτιστική διαδρομή λειτουργεί ως δίκτυο, που πρέπει να αναπτύσσεται πάνω σε πέντε άξονες προτεραιότητας[[3]](#footnote-3):

* Συνεργασία στον τομέα της έρευνας και της ανάπτυξης,
* ανάδειξη της υλικής και άυλης ευρωπαϊκής κληρονομιάς,
* πολιτιστικές και εκπαιδευτικές ανταλλαγές για νέους Ευρωπαίους,
* σύγχρονη πολιτιστική και καλλιτεχνική πρακτική,
* πολιτιστικός τουρισμός και βιώσιμη πολιτιστική ανάπτυξη.

Ανεξάρτητα από την συζήτηση που γίνεται σήμερα σχετικά με τις βασικές τους αδυναμίες που εντοπίζονται στην χαμηλή διακρατική συνδεσιμότητα και συνοχή, την έλλειψη στρατηγικών μάρκετινγκ και εμπειρογνωμοσύνης στη διαχείριση δικτύων, και της αδυναμίας τους να λειτουργήσουν πραγματικά ως αυτοτελή προϊόντα πολιτιστικού τουρισμού, αναγνωρίζεται η θετική συμβολή τους στην οικονομική ανάπτυξη, την προώθηση δικτύων και συνεργασιών στον τομέα του πολιτισμού, την ενθάρρυνση στην ανάπτυξη νέων προϊόντων πολιτιστικού τουρισμού και καινοτόμων υπηρεσιών[[4]](#footnote-4).

Τέλος, σημειώνεται ότι η Ελλάδα συμμετέχει μόλις σε πέντε από τις 31 Ευρωπαϊκές Πολιτιστικές διαδρομές, γεγονός που την κατατάσσει στις χώρες με αναξιοποίητο δυναμικό πολιτιστικών διαδρομών, όπως παρουσιάζεται στον πίνακα που ακολουθεί.

|  |  |  |
| --- | --- | --- |
| **ΚΑΤΑΛΟΓΟΣ ΕΥΡΩΠΑΪΚΩΝ ΠΟΛΙΤΙΣΤΙΚΩΝ ΔΙΑΔΡΟΜΩΝ** | | |
| **ΕΤΟΣ ΠΙΣΤΟΠΟΙΗΣΗΣ** | **ΟΝΟΜΑΣΙΑ ΔΙΑΔΡΟΜΗΣ** | **ΣΥΜΜΕΤΟΧΗ ΤΗΣ ΕΛΛΑΔΑΣ** |
| 1987 | The Santiago De Compostela Pilgrim Routes |  |
| 1991 | The Hansa |  |
| 1993 | The Viking Routes |  |
| 1994 | The Via Francigena |  |
| 1997 | The Routes of El legado andalusi |  |
| 2003 | The Phoenicians’ Route | √ |
| 2003 | The Pyrenean Iron Route |  |
| 2004 | European Mozart Ways |  |
| 2004 | The European Route of Jewish Heritage |  |
| 2005 | The Saint Martin of Tours Route |  |
| 2005 | The Cluniac Sites in Europe |  |
| 2005 | The Routes of the Olive Tree | √ |
| 2005 | Via Regia |  |
| 2007 | TRANSROMANICA - The Romanesque Routes of European Heritage |  |
| 2009 | The Iter Vitis Route | √ |
| 2010 | The European Route of Cistercian abbeys |  |
| 2010 | The European Cemeteries Route | √ |
| 2010 | Prehistoric Rock Art Trails |  |
| 2010 | European Route of Historic Thermal Towns | √ |
| 2010 | The Route of Saint Olav Ways |  |
| 2012 | The European Route of Ceramics |  |
| 2013 | The European Route of Megalithic Culture |  |
| 2013 | The Huguenot and Waldensian trail |  |
| 2014 | ATRIUM - Architecture of Totalitarian Regimes of the 20th Century |  |
| 2014 | Réseau Art Nouveau Network |  |
| 2014 | Via Habsburg |  |
| 2015 | The Roman Emperors and Danube Wine Route |  |
| 2015 | The European routes of Emperor Charles V |  |
| 2015 | Destination Napoleon |  |
| 2015 | In the Footsteps of Robert Louis Stevenson |  |
| 2016 | Fortified towns of the Greater Region |  |

Ωστόσο, αξίζει να αναφερθεί ότι, στο πλαίσιο αυτής της συμμετοχής της Ελλάδας, έχουν ήδη διοργανωθεί με επίκεντρο τους Δελφούς και το Ευρωπαϊκό Πολιτιστικό Κέντρο Δελφών δύο διεθνείς συναντήσεις (1o Forum 2006, 2o Forum 2010) με αντικείμενο τις Ευρωπαϊκές Πολιτιστικές Διαδρομές ως εργαλείο για τον διαπολιτισμικό διάλογο, την αειφόρο ανάπτυξη και τον πολιτιστικό τουρισμό[[5]](#footnote-5). Η «Πλατφόρμα των Δελφών», ως τόπου διαρκούς συνεργασίας για τις πολιτιστικές διαδρομές και τον πολιτιστικό τουρισμό, είναι ένα ακόμα παράδειγμα που αναδεικνύει το κύρος των Δελφών σε διεθνές επίπεδο και μπορεί να αξιοποιηθεί περαιτέρω.

Επίσης, σε εθνικό επίπεδο, είναι ενδιαφέρον να αναφερθεί το πρόγραμμα «Πράσινες Πολιτιστικές Διαδρομές» του Υπουργείου Πολιτισμού, που υλοποιείται κάθε Άνοιξη από το 2012 έως σήμερα, με στόχο την προαγωγή της βιώσιμης ανάπτυξης και την εκπαίδευση των πολιτών σε θέματα προστασίας και ανάδειξης του πολιτιστικού πλούτου και του φυσικού περιβάλλοντος της χώρας. Το πρόγραμμα εστιάζει κάθε χρόνο σε κάποιο ιδιαίτερο θέμα, αλλά είναι ταυτόχρονα και πολυσυλλεκτικό, καθώς περιλαμβάνει ενημερωτικές παρουσιάσεις, εκπαιδευτικά προγράμματα, θεματικές ξεναγήσεις, περιηγήσεις, περιπάτους, πεζοπορίες, ποδηλατικές διαδρομές, καλλιτεχνικά δρώμενα κ.ά. Παράλληλα, αποτελεί ένα καλό παράδειγμα δικτύωσης και συνεργασίας καθώς συμμετέχουν σε αυτό Δήμοι, πολιτιστικοί σύλλογοι, περιβαλλοντικές οργανώσεις, σωματεία και συνεταιρισμοί πολιτών, αλλά και πολλοί εθελοντές[[6]](#footnote-6).

Τα τελευταία χρόνια έχουν δημιουργηθεί δύο πολιτιστικές διαδρομές στην Ελλάδα, η Πολιτιστική Διαδρομή των Αρχαίων Θεάτρων της Ηπείρου και η Πολιτιστική Διαδρομή Εγνατίας Οδού («Via Egnatia») στην Ανατολική Μακεδονία και Θράκη.

***Παραδείγματα Πολιτιστικών Διαδρομών μέσα από Προγράμματα ΟΧΕ***

Στην Ελλάδα, στο πλαίσιο αξιοποίησης του εργαλείου της ΟΧΕ, έχουν ήδη εγκριθεί και υλοποιούνται δύο πολιτιστικές διαδρομές μέσω Ολοκληρωμένων Χωρικών Επενδύσεων στα αντίστοιχα Περιφερειακά Προγράμματα του ΕΣΠΑ 2014 - 2020:

- H Πολιτιστική Διαδρομή των Αρχαίων Θεάτρων της Ηπείρου.

- Η Πολιτιστική διαδρομή Εγνατίας Οδού («Via Egnatia») στην Ανατολική Μακεδονία και Θράκη.

*Η Ολοκληρωμένη Χωρική Επένδυση «Πολιτιστική Διαδρομή στα Αρχαία Θέατρα της Ηπείρου»*

Στρατηγικός Στόχος της Ολοκληρωμένης Χωρικής Επένδυσης *«Πολιτιστική Διαδρομή στα Αρχαία Θέατρα της Ηπείρου»[[7]](#footnote-7)* είναι η έξυπνη και βιώσιμη ανάπτυξη για όλους, μέσω της δημιουργίας ενός εξειδικευμένου και επώνυμου προϊόντος πολιτιστικού τουρισμού και η οργάνωση συγκροτημένης «βιωματικής» εξερεύνησης στους βασικότερους αρχαιολογικούς χώρους της Ηπείρου μέσα από ένα συνολικό πλέγμα δράσεων (βελτίωση υποδομών, παρεμβάσεις προσβασιμότητας, και, κυρίως, ολοκλήρωσης της αλυσίδας αξίας του τομέα τουρισμός – πολιτισμός – αγροδιατροφή). Η Πολιτιστική Διαδρομή στα Αρχαία Θέατρα της Ηπείρου παρουσιάζεται στο χάρτη που ακολουθεί[[8]](#footnote-8).



Στο πλαίσιο της ΟΧΕ Ηπείρου εφαρμόζονται παρεμβάσεις σε τρία διακριτά και ιεραρχημένα επίπεδα:

1ο επίπεδο: Στοχευμένες παρεμβάσεις εντός των αρχαιολογικών χώρων.

2ο επίπεδο: Στοχευμένες παρεμβάσεις σε επιχειρήσεις του τουριστικού και του αγροδιατροφικού τομέα που δραστηριοποιούνται στην περιοχή.

3ο επίπεδο: Στοχευμένες παρεμβάσεις για την βελτίωση των υποδομών προσβασιμότητας των αρχαιολογικών χώρων.

Για την επίτευξη και υλοποίηση του στρατηγικού στόχου, η «Πολιτιστική Διαδρομή στα Αρχαία Θέατρα της Ηπείρου» διαρθρώνεται στους εξής ειδικούς στόχους:

Ειδικός Στόχος 1: Αύξηση της ελκυστικότητας της περιοχής.

Ειδικός Στόχος 2: Βελτίωση υποδομών.

Ειδικός Στόχος 3: Διατήρηση του πολιτισμού και της πολιτιστικής κληρονομιάς.

Ειδικός Στόχος 4: Ενίσχυση της απασχολησιμότητας.

Ειδικός Στόχος 5: Στήριξη της επιχειρηματικότητας μέσω συνεργατικών σχηματισμών - Προώθηση των προϊόντων πρωτογενούς παραγωγής (και μεταποίησης αυτών) – Σύνδεση της πρωτογενούς παραγωγής με το τουριστικό κύκλωμα.

Ειδικός Στόχος 6: Αξιοποίηση ψηφιακών εργαλείων και μέσων.

Μέσα από την υλοποίηση των προτεινόμενων δράσεων της ΟΧΕ αναμένεται να:

- Δημιουργηθεί ένα εξειδικευμένο και επώνυμο προϊόν πολιτιστικού τουρισμού.

- Οργανωθεί μία συγκροτημένη «βιωματική» εξερεύνηση στους βασικότερους αρχαιολογικούς χώρους της Ηπείρου.

- Αποκατασταθούν και αναδειχθούν οι αρχαιολογικοί χώροι σε Δωδώνη, Νικόπολη, Κασσώπη, Αμβρακία και Γίτανα.

- Αυξηθεί ο αριθμός των επισκεπτών στους αρχαιολογικούς χώρους της ΟΧΕ.

- Δημιουργηθεί τοπικό σύμφωνο ποιότητας «Αρχαία Θέατρα Ηπείρου» μεταξύ επιχειρήσεων του τουριστικού και του αγροδιατροφικού τομέα και να ενισχυθεί η ανταγωνιστικότητα των συμμετεχόντων επιχειρήσεων.

- Ενισχυθεί η απασχολησιμότητα.

- Ενισχυθούν οι δεξιότητες και τα προσόντα του εργατικού δυναμικού.

*Η Ολοκληρωμένη Χωρική Επένδυση Πολιτιστικής Διαδρομής Εγνατίας Οδού*

Ο στρατηγικός στόχος της *Ολοκληρωμένης Χωρικής Επένδυσης Πολιτιστικής Διαδρομής Εγνατίας Οδού[[9]](#footnote-9)* είναι να δημιουργηθεί ένα ολοκληρωμένο πλέγμα τουριστικών προορισμών με παρεμβάσεις σε σημαντικούς πόρους πολιτιστικής κληρονομιάς, σε αστικά κέντρα και σε πόλους τουριστικής ανάπτυξης και να διαμορφωθεί ένα τουριστικό δίκτυο (πλέγμα), συνοδευόμενο από τις αναγκαίες παρεμβάσεις προσβασιμότητας, βελτίωσης χωρικού σχεδιασμού και, κυρίως, ολοκλήρωσης της αλυσίδας αξίας του τομέα τουρισμός – πολιτισμός και στην ανάδειξη της σε διακριτό, διεθνούς εμβέλειας Τουριστικό Προορισμό Αριστείας, έτσι ώστε:

- να δημιουργηθεί ιδιαίτερη τουριστική ταυτότητα που να στηρίζεται στους πλούσιους φυσικούς και πολιτιστικούς πόρους,

- να ενταχθούν οι τουριστικοί και πολιτιστικοί πόροι της Περιφέρειας σε ένα ενιαίο δίκτυο,

- να δημιουργηθούν κόμβοι και επιμέρους πόλοι συνδυασμένου ενδιαφέροντος,

- να ενισχυθούν οι συνοδευτικές εναλλακτικές μορφές τουρισμού,

- να αναπτυχθούν συνεργασίες με τις όμορες Περιφέρειες και χώρες στο επίπεδο της ανάδειξης των φυσικών και πολιτιστικών πόρων,

- να προκύψει ένας διακριτός, διεθνούς εμβέλειας Τουριστικός Προορισμός,

- να προκύψει θετικό συνδυαστικό αποτέλεσμα στην ανάπτυξη τουριστικής δραστηριότητας και δι’ αυτής στην απασχόληση και στο εισόδημα των κατοίκων της περιοχής.

Η Πολιτιστική Διαδρομή της Εγνατίας Οδού στην Περιφέρεια Ανατολικής Μακεδονίας και Θράκης παρουσιάζεται στο χάρτη που ακολουθεί.



Ειδικοί στόχοι της Ο.Χ.Ε. «Πολιτιστική Διαδρομή Εγνατίας Οδού» είναι:

1. Η δημιουργία πολυσύνθετων πόλων αξιοποίησης πολιτιστικών πόρων και παροχής ολοκληρωμένων τουριστικών υπηρεσιών.

2. Η σύνδεση των πολυσύνθετων πόλων σε ενιαίο δίκτυο με άξονα την Εγνατία Οδό για ενίσχυση συνολικά της ελκυστικότητας και για προώθηση της διάχυσης αποτελεσμάτων και θετικών επιπτώσεων κατά μήκος του άξονα.

3. Η σύνδεση των επενδύσεων στους τομείς πολιτισμού και τουρισμού που έχουν πραγματοποιηθεί ή ολοκληρώνονται στην Περιφέρεια.

4. Η λειτουργική, αποτελεσματική, αποδοτική και αναπτυξιακά επωφελής σύνδεση στην Περιφέρεια του Πολιτισμού, της Επιχειρηματικότητας και του Περιβάλλοντος.

5. Η ιεράρχηση και ένταξη των επενδύσεων του τομέα πολιτισμού στο συνολικό στρατηγικό και επιχειρησιακό σχεδιασμό τουριστικής ανάπτυξης της Περιφέρειας.

6. Η κάλυψη των κενών και ελλείψεων σε τομείς που συνεργούν στην τουριστική / πολιτιστική ανάπτυξη: ανθρώπινοι πόροι, στοχευμένες επενδύσεις, τεχνολογική και οργανωτική καινοτομία.

Η Ο.Χ.Ε. περιλαμβάνει τους ακόλουθους τύπους δράσεων:

- ειδικές υποδομές στα σημεία ενδιαφέροντος για αξιοποίηση «αργούντων» πολιτιστικών - τουριστικών πόρων,

- δράσεις «αποκάλυψης» / αναβάθμισης των πολιτιστικών πόρων,

- υποδομές βελτίωσης της προσβασιμότητας στη διαδρομή και μεταξύ των σημείων ενδιαφέροντος,

- ειδικές υποδομές «ορισμού» της διαδρομής,

- υποδομές και λειτουργίες πληροφόρησης και καθοδήγησης,

- δράσεις προσέλκυσης ζήτησης, προβολής, branding, δικτύωσης,

- δράσεις τοπικά και κλαδικά στοχευμένης ενίσχυσης επιχειρήσεων,

- δράσεις υποστήριξης τοπικών συμφωνιών ανάπτυξης και απασχόλησης,

- δράσεις εκπαίδευσης / επανεκπαίδευσης / προσανατολισμού των ανθρώπινων πόρων,

- υποδομές και λειτουργίες συνολικής διαχείρισης της Ο.Χ.Ε.

1. <https://www.coe.int/en/web/cultural-routes/by-theme> [↑](#footnote-ref-1)
2. <https://www.coe.int/en/web/cultural-routes/about> [↑](#footnote-ref-2)
3. «European Cultural Routes, A Practical Guide», Federal Ministry for European and International Affairs, 2013. [↑](#footnote-ref-3)
4. Στο ίδιο. [↑](#footnote-ref-4)
5. <https://www.eccd.gr/media/34689/syn_32.pdf> [↑](#footnote-ref-5)
6. <http://www.culture.gr/el/service/SitePages/view.aspx?iID=2822> [↑](#footnote-ref-6)
7. Πηγή: Περιφέρεια Ηπείρου, *«Στρατηγική για την Ολοκληρωμένη Χωρική Επένδυση Πολιτιστική Διαδρομή στα Αρχαία Θέατρα της Ηπείρου»*, Ιωάννινα, Ιανουάριος 2017. [↑](#footnote-ref-7)
8. Πηγή: www.diazoma.gr [↑](#footnote-ref-8)
9. ΕΥΔ Ε.Π. ΑΜΘ, Ολοκληρωμένη Χωρική Επένδυση Πολιτιστικής Διαδρομής Εγνατίας Οδού, BCS Σύμβουλοι Ανάπτυξης και Περιβάλλοντος Ε.Π.Ε.. [↑](#footnote-ref-9)